Diari Oficial de la Generalitat Valenciana


Sumari del DOGV 2749, del 16-05-1996 (1996/838226)

ORDRE de 9 d'abril de 1996, de la Conselleria de Cultura, Educació i Ciència, per la qual es convoquen ajudes i subvencions per a la realització de formació en centres de treball i pràctiques formatives.
-----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/09/(14)/dof/vci/html**

### Dades del document

Número de DOGV
:   2749

Data del DOGV
:   16-05-1996

Secció del DOGV
:   DISPOSICIONS GENERALS

Número del document
:   1996/838226


Data del document
:   09-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 d'abril de 1996, de la Conselleria de Cultura, Educació i Ciència, per la qual es convoquen ajudes i subvencions per a la realització de formació en centres de treball i pràctiques formatives.   
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE) estableix que en el currículum dels ensenyaments de Formació Professional Específica i en els d'Arts Plàstiques i de Disseny s'inclourà una fase de formació pràctica en els centres de treball (articles 34.2 i 48.4).  
Les diverses ordres ministerials que possibiliten l'experimentació per a la reforma de la Formació Professional i dels ensenyaments d'Arts Plàstiques i de Disseny estableixen, en el currículum dels mòduls professionals experimentals i en els cicles formatius experimentals, una àrea de formació en centres de treball.  
El Decret 707/1976, de 5 de març (BOE del 12 d'abril), que regula la Formació Professional de la Llei General d'Educació de 1970, fa referència en l'article 3 a la possibilitat que els alumnes de Segon Grau d'aquests ensenyaments realitzen pràctiques formatives en empreses col·laboradores, de forma voluntària i en alternança amb els seus estudis.   
Per tal de compensar en part les despeses que ocasiona, tant als alumnes com a les empreses o entitats col·laboradores, la realització de la formació en centres de treball i les pràctiques formatives, es considera necessari convocar ajudes i subvencions que garantisquen un desenvolupament eficient del procés, a fi d'aconseguir per als alumnes una formació i una competència professional que els permeta afrontar els canvis tecnològics i els facilite la seua inserció en la vida activa i professional.  
Per això, i fent ús de les atribucions que em confereix l'article 35, de la Llei 5/1983, de 30 de desembre, de Govern Valencià,  
ORDENE  
Primer  
1. Convocar:  
a) Ajudes per als alumnes de centres docents que realitzen formació en centres de treball o pràctiques formatives en empreses i institucions públiques o privades.  
b) Subvencions per a les empreses i institucions públiques o privades que hagen acollit els esmentats alumnes, subscrivint els concerts de col·laboració centre docent-empresa per a la realització de pràctiques en centres de treball, establits en l'Ordre de 31 d'agost de 1988 de la Conselleria de Cultura, Educació i Ciència (DOGV de 15 de setembre), i que figura com a annex CC a aquesta ordre.  
2. Aprovar les bases per les quals es regirà l'adjudicació de les ajudes i subvencions i que figuren en l'annex I a aquesta ordre.  
Segon  
L'import global màxim destinat a les ajudes i subvencions, la concessió de les quals es convoca per la present ordre serà de 592.072.061 de pessetes, que es finançaran a càrrec de la línia de subvenció 401 del programa 421.30 del Pressupost de la Generalitat Valenciana per a 1996.   
Tercer  
Les empreses o institucions beneficiàries de les ajudes que es convoquen hauran d'acreditar, abans del seu cobrament, que es troben al corrent de les seues obligacions tributàries i davant la Seguretat Social, en els terminis establits en l'Ordre de 7 de gener de 1991 de la Conselleria d'Economia i Hisenda (DOGV de 5 de febrer).  
Quart  
Serà procedent el reintegrament de les quantitats percebudes i l'exigència de l'interés de demora des del moment del pagament de les ajudes, en els casos establits en l'article 47.9 de la Llei d'Hisenda Pública de la Generalitat Valenciana, text refós aprovat pel Decret Legislatiu de 26 de juny de 1991.   
DISPOSICIONS FINALS  
Primera  
Es delega en el director general d'Ordenació i Innovació Educativa i Política Lingüística la facultat per a concedir aquestes ajudes i subvencions i se l'autoritza perquè dicte les resolucions necessàries per al desenvolupament i l'execució d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que esgota la via administrativa, podrà interposar-s'hi, amb la comunicació prèvia al conseller de Cultura, Educació i Ciència, un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació, d'acord amb el que disposen l'article 110 de la Llei 30/1992, de 26 de novembre, de Règim Jurídic de les Administracions Públiques i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'interpose qualsevol altre que s'estime procedent.  
València, 9 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases de la convocatòria   
Primera  
Podran rebre ajudes econòmiques per la realització de formació en centres de treball o pràctiques formatives :  
a) Els alumnes de centres docents de la Comunitat Valenciana que hagen realitzat formació en centres de treball o pràctiques formatives en empreses o institucions públiques o privades, mitjançant el concert de col·laboració a què fa referència l'apartat primer, 1, b) d'aquesta ordre.  
Els alumnes hauran d'estar cursant alguns dels estudis següents:  
- Cicles formatius.  
- Mòduls professionals experimentals.  
- L'últim curs de: Formació Professional de Segon Grau; d'especialització d'Arts Aplicades i Oficis Artístics i de Ceràmica.  
b) Les empreses o institucions col·laboradores a les quals es refereix l'apartat anterior, sempre que no siguen de titularitat de la Generalitat Valenciana o que pel seu caràcter públic no puguen rebre aquest tipus de subvencions.  
Segona  
Les sol·licituds d'ajuda s'hauran de formular per escrit, segons els models SA i SE, que figuren com a annex a aquesta ordre, i s'hauran de presentar en la secretaria del centre docent, on l'alumne curse els ensenyaments, durant el període de realització de la FCT o els pràctiques formatives.  
Tercera  
1. En finalitzar la FCT o pràctiques formatives, els directors dels centres docents públics, i els titulars dels centres docents privats, certificaran el nombre d'hores de pràctiques efectivament realitzades per cadascun dels alumnes sol·licitants, així com el nombre d'hores de pràctiques realitzades en cadascuna de les empreses o entitats col·laboradores sol·licitants, segons els models CA i CE que figuren com annexos a aquesta ordre.  
2. Els directors i titulars dels centres docents trametran la relació de les sol·licituds presentades, juntament amb els certificats a què fa referència el punt anterior, a la Conselleria de Cultura, Educació i Ciència; Direcció General d'Ordenació i Innovació Educativa i Política Lingüística; àrea d'Ordenació, Innovació i Formació Professional; Secció d'Iniciació Professional; avinguda de Campanar, 32 (46203), València, mitjançant qualsevol dels mitjans establits en l'article 38 de la Llei 30/1992, de 26 de novembre, abans del 15 d'octubre de 1996.  
Quarta  
Les resolucions sobre la present convocatòria seran dictades abans del 15 de desembre de 1996 i comunicades, perquè les coneguen els beneficiaris, a tots els centres docents que van presentar la documentació corresponent.  
En cas de no haver-hi resolució expressa en el termini establit, les sol·licituds s'hauran de considerar desestimades, sense perjudici del que dispose la resolució expressa.  
Cinquena  
1. El cobrament de les ajudes, pels alumnes i pels titulars de les empreses o entitats col·laboradores, s'efectuarà a través dels centres docents públics o privats concertats on l'alumne estiga matriculat o del qual depenga acadèmicament.  
2. En el termini de tres mesos des que els centres docents hagen rebut les ajudes, els directors o titulars d'aquests trametran a la Direcció General d'Ordenació i Innovació Educativa i Política Lingüística, de la Conselleria de Cultura, Educació i Ciència, els rebuts acreditatius de la percepció de l'ajuda per cadascun dels beneficiaris.  
Sisena  
S'estableix com a import màxim d'ajuda per a l'alumne la quantitat de 160 pessetes per hora de FCT o pràctica formativa.  
Aquesta ajuda s'ajustarà d'acord amb el pressupost disponible i el total d'hores de FCT o pràctiques formatives realitzades i que hagen estat certificades durant l'any 1996.  
La subvenció a les empreses o entitats col·laboradores s'estableix en 30 pessetes per hora de FCT o pràctica formativa i alumne.  
ANNEX : CC  
Generalitat Valenciana  
Conselleria de Cultura, Educació i Ciència  
Concert centre educatiu-empresa per a la realització de pràctiques formatives en centres de treball  
... ,...d ... de 199...   
- Concert núm.: ...  
- Família professional: ...  
- Cicle formatiu: ...  
- Altres ensenyaments: ...  
- Especialitat: ...  
Reunits:  
D'una part: El Sr./Sra.: ..., amb el DNI núm. ..., com a director del centre educatiu ...  
- Codi del centre: ...  
- Localitat: ...  
- Província: ...   
- Domicili: ...  
- DP: ...  
- CIF: ...  
- Telèfon: ...  
- Fax: ...  
I d'una altra: El Sr./Sra.: ..., amb el DNI núm. ..., Com a representant legal de l' empresa o entitat col·laboradora ...  
- Domicili: ...  
- Localitat: ...  
- Província: ...  
- DP: ...  
- CIF: ...   
- Telèfon: ...  
- Fax: ...  
Exposen:  
1. Que ambdues parts que signen es reconeixen recíprocament capacitat i legitimació per a concertar.  
2. Que l'objecte del present concert es la col·laboració entre ambdues entitats per a la realització d'un programa formatiu de formació en centres de treball dirigit als alumnes de Formació Professional en empreses i institucions col·laboradores.  
Acorden:  
- Subscriure el present concert de col·laboració per al desenrotllament de la formació en centres de treball, de conformitat amb els articles 34.2 i 48.4 de la Llei Orgànica 1/1990, de 3 d'octubre, d'Ordenació General del Sistema Educatiu, l'Ordre de 31 d'agost de 1988, de la Conselleria de Cultura, Educació i Ciència, per la qual es regula la Formació en Centres de Treball i Pràctiques Formatives, i les instruccions complementàries que les dues parts coneixen i acaten..  
- El present concert afectarà els alumnes del centre educatiu que figuren en fulls annexos, en els períodes i horaris que s'hi especifiquen. S'hi aniran afegint noves relacions d'alumnes en successius períodes de pràctiques.  
Clàusules:  
Primera  
Els alumnes no tindran en cap cas vinculació o relació laboral amb l'empresa, de conformitat amb allò establit en la disposició addicional primera del Reial Decret 2.317/1993, de 29 de desembre (BOE de 31 de desembre).  
Segona   
Els alumnes no percebran cap quantitat econòmica per la realització de les activitats formatives en l'empresa.  
Tercera   
No es podran formalitzar contractes de treball entre els alumnes i l'empresa durant el període de formació pràctica.  
Quarta   
Qualsevol eventualitat d'accident que es poguera produir en el centre de treball, o en el desplaçament a aquest, serà considerada d'acord amb l'assegurança escolar, segons la reglamentació establida pel Decret 2.078/1971, de 13 d'agost (BOE de 13 de setembre). Tot això, sense perjudici de la pòlissa d'una assegurança addicional contra invalidesa, mort i responsabilitat civil subscrita per la Conselleria de Cultura, Educació i Ciència.  
Cinquena   
El present concert podrà ser extingit i/o rescindit, per a un determinat alumne/a o grup d'alumnes, per qualsevol de les parts signants; per a això n'hi haurà prou amb una comunicació escrita de la direcció del centre docent a l'empresa o d'aquesta al centre docent.   
Sisena   
L'empresa nomenarà un o més instructors per a la coordinació i seguiment de les activitats formatives a realitzar en el centre de treball que garantisca l'orientació i consulta dels alumnes i les relacions amb el professor-tutor del centre educatiu, i també la realització dels informes de valoració que contribuïsquen a l'avaluació dels alumnes.  
Setena   
En qualsevol moment les activitats formatives poden ser objecte de seguiment, valoració i supervisió per part del centre educatiu, a través del professor-tutor en col·laboració amb l'instructor de l'empresa. A aquest efecte l'empresa li facilitarà l'accés al centre de treball.  
Vuitena   
El programa formatiu serà establit per acord entre el professor-tutor i l'instructor de l'empresa i constituirà un annex a aquest concert. L'alumne/na portarà una fitxa individual de seguiment i avaluació, on figuraran les activitats formatives més significatives realitzades en l'empresa, diligenciada i visada per l'instructor d'aquesta, requisit imprescindible per a la seua validesa acadèmica.  
Novena   
Els representants dels treballadors de l'empresa seran informats del contingut específic del programa formatiu.  
Deu  
La Conselleria de Cultura, Educació i Ciència remetrà a les direccions provincials del Ministeri de Treball i Seguretat Social còpies dels annexos d'aquest concert amb les relacions dels alumnes que, en cada període de temps, estiguen realitzant pràctiques formatives.  
Onze  
Aquest concert estarà vigent mentre no siga rescindit en el moment que es considere oportú per qualsevol de les parts.  
El director del centre educatiu El representant de l'empresa  
Signatura Signatura  
Segell Segell


Còpia Permalink ELI